EA-NEX-GPSC ดีดตัวขึ้น! เก็ง “ครม.” เคาะแพ็คเกจส่งเสริมรถ “EV” วันนี้
EA- NEX- GPSC ดีดตัวขึ้นเก็งข่าว “ครม.” จะมีการพิจารณามาตรการส่งเสริมการใช้รถยนต์ไฟฟ้า (EV) หลัง “สุพัฒนพงษ์” ส่งเรื่องไปที่ครม.เรียบร้อยแล้ว  
15 ก.พ. 2565

ผู้สื่อข่าวรายงานว่าวันนี้ (15 ก.พ. 2565) ณ เวลา 11:07 น. หุ้นกลุ่ม EV ปรับตัวขึ้นตอบรับต่อกระแสข่าวที่ระบุว่าคณะรัฐมนตรี (ครม.) จะพิจารณามาตรการส่งเสริมการใช้รถยนต์ไฟฟ้า (EV) ในวันนี้ นำโดยราคาหุ้นบริษัท พลังงานบริสุทธิ์ จำกัด (มหาชน) หรือ EA อยู่ที่ระดับ 96.00 บาท เพิ่มขึ้น 4.50 บาท หรือ 4.92% โดยทำจุดสูงสุดที่ 97.75 บาท และทำจุดต่ำสุดที่ 93.50 บาท ด้วยมูลค่าการซื้อขาย 2.01 พันล้านบาท
ขณะเดียวกันราคาหุ้น บริษัท เน็กซ์ พอยท์ จำกัด (มหาชน) หรือ NEX อยู่ที่ระดับ 19.90 บาท เพิ่มขึ้น 1.90 บาท หรือ 10.56% โดยทำจุดสูงสุดที่ 20.20 บาท และทำจุดต่ำสุดที่ 18.60 บาท ด้วยมูลค่าการซื้อขาย 349.79 ล้านบาท
ส่วนราคาหุ้นบริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC อยู่ที่ระดับ 75.25 บาท เพิ่มขึ้น 1.25 บาท หรือ 1.69% โดยทำจุดสูงสุดที่ 76.00 บาท และทำจุดต่ำสุดที่ 74.75 บาท ด้วยมูลค่าการซื้อขาย 706.34 ล้านบาท
นายกิจพล ไพรไพศาลกิจ ผู้อำนวยการฝ่ายวิเคราะห์หลักทรัพย์ บล.ยูโอบี เคย์เฮียน (ประเทศไทย) กล่าวว่า หุ้นกลุ่มที่เกี่ยวข้องกับยานยนต์ไฟฟ้า (EV) และแบตเตอรี่ไฟฟ้า ปรับตัวขึ้นตอบรับข่าวที่ระบุว่าการประชุม ครม.วันนี้จะมีการพิจารณามาตรการส่งเสริมการใช้รถยนต์ไฟฟ้า (EV) หลังจากนายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน ส่งเรื่องไปที่ ครม.เรียบร้อยแล้ว ต้องรอว่าจะบรรจุเป็นวาระการพิจารณาได้เมื่อใด
อย่างไรก็ตาม ไม่ว่า ครม.จะผ่านการพิจารณาหรือไม่ ในที่สุดก็จะการเทขาย Sell on Fact ที่มาจากแรงเก็งกำไรก่อนหน้า ดังนั้น จึงไม่แนะนำให้ลงทุนระยะยาว แค่เพียงเล่นเก็งกำไรเท่านั้น